Minister trek skouers op - Regering - Republikein
Wednesday, August 07th, 12:46:32
Minister trek skouers op
Tuindorp steeds sonder raad
Denver Kisting en Mariselle Stofberg – Die minister van stedelike en landelike ontwikkeling, dr. Peya Mushelenga, sê Swapo moet die Okahandja-gemors uitsorteer.
Dinge het die afgelope naweek opnuut op die tuindorp handuit geruk toe inwoners glo grond onwettig beset het.
Hoogdrama heers sedert November verlede jaar toe me. Sophia Shaningwa, sekretaris-generaal van die regerende party, gelas het 'n nuwe raad moet aangewys word.
Shaningwa se bevel is geïgnoreer en 'n poging om 'n verkiesing te hou, het in 'n chaos ontaard.
In die lig van toenemende onrus op die tuindorp wou Republikein gisteroggend by Mushelenga hoor wat die weg vorentoe is.
Hy het die skuld vir die probleme voor sy party se deur gelê. "Die afwesigheid van dorpsleierskap by Okahandja spruit uit die raadslede se versuim om amptenare te verkies kragtens die bevel van die party wat hulle ontplooi het. Die party, en nie die ministerie nie, hanteer kwessies oor amptenare."
Mushelenga het wel toegegee sy ministerie het tog 'n rol om te speel in die voortslepende sage.
Hy sê die ministerie monitor algehele prestasie van plaaslike owerhede en gee opdragte aan raadslede oor kwessies rondom die nakoming van bestuursake.
Hy het geen woord gerep oor die beweerde onwettige grondbesetting nie.
Intussen hoop die frustasie onder inwoners op omdat die afwesigheid van 'n raad ontwikkeling op Okahandja pootjie.
Mnr. Pieter Mostert, een van die inwoners, sê hy het nog geen terugvoering ontvang oor planne om 'n erf te onderverdeel nie. "My planne is reeds verlede jaar Junie by die munisipaliteit ingedien, maar ek wag al meer as ses maande op terugvoering van die munispaliteit."
Hy sê voorts: "Ek word gedreig dat ek nie na die media toe mag gaan nie, maar met wie anders kan ek praat? As ek moet wag op antwoorde van die munisipaliteit sal ek nog bankrot speel," sê Mostert.
Hy sê hy sukkel al vir maande om antwoorde uit die dorpsraad te kry. "Ek is heeltemal in die duister, en ek ly finansiële skade omdat ek nie kan voortgaan met enige van my projekte nie."
Die amptelike opposisie, die Popular Democratic Movement (PDM), het intussen ook sý stem dik gemaak.
In 'n verklaring wat laat verlede week uitgereik is, eis die PDM dat Mushelenga, Shaningwa en die voormalige Swapo-raadslede vergader om die onderlinge onenigheid te bespreek.
Volgens die PDM is dit dié struwelinge wat verhoed dat spesifiek die Okahandja-dorpsraad behoorlik kan funksioneer.
Mnr. Manuel Ngaringombe, sekretaris-generaal van die PDM, sê inwoners verduur tans onregverdige behandeling weens onenigheid onder raadslede. "Dit is onaanvaarbaar dat interne Swapo-rusies die dienslewering van belastingbetalers negatief beïnvloed."
Shaningwa het gistermiddag gesê sy is in 'n vergadering en kon nie die koerant te woord staan nie. Sy het eweneens nie op 'n WhatsApp-boodskap oor die Okahandja-gemors geantwoord nie.